इसमें संदेह नहीं कि पर्यावरण, आतंकवाद और अब अर्थव्यवस्था, तीनों ही सही मायनों में वैश्विक मुद्दे बन चुके हैं। यह सम्भव नहीं कि भारत में हो रहे पर्यावरण के विनाश का असर अमरीका पर न पड़े और अमरीका में हो रही बेइन्तहा पेट्रोल की खपत या उत्तरी धु्रव पर हिमखण्डों का पिघलना भारत के लिए मुसीबत खड़ी न कर दे। इसलिए यह जरूरी है कि अमरीका के राष्ट्रपति पद के उम्मीदवार की दृष्टि वास्तव में वैश्विक हो। क्योंकि अमरीका हमेशा अपने देश की भौगोलिक, राजनैतिक और आर्थिक सीमाओं से परे देखने का आदि रहा है। हाल ही में अनेक देशों के राजनायिकों के एक भोज में मुझे यह सुनना काफी रोचक लगा कि यूरोप के राजदूतों की पत्नियाँ अमरीकी राष्ट्रपति चुनाव में शेष दुनिया के प्रतिनिधि वोटों को सम्मिलित किये जाने का तर्क दे रही थीं। उनका कहना था कि अमरीका का राष्ट्रपति केवल अमरीका का ही नेतृत्व नहीं करता। बल्कि शीतयुद्ध की समाप्ति के बाद जब से दुनिया दो धु्रवों से सिमटकर एक धु्रव तक सीमित हो गयी है, तब से अमरीका बिना उद्घोषणा के विश्व का नेता बन गया है। अमरीका का राष्ट्रपति जो नीति अपनाता है, उसका शेष दुनिया पर भी असर पड़ता है। तो फिर क्यों न शेष दुनिया की राय भी उसके चुनाव में शामिल की जाए? यह बात एक मजाक के तौर पर कही गयी पर इससे अमरीकी राष्ट्रपति चुनाव की अहमियत का पता चलता है। सारी दुनिया का मीडिया यूँ ही इस चुनाव को इतना महत्व नहीं देता। अगर यह सच है तो यह भी सच है कि अमरीका का राष्ट्रपति वास्तव में व्यापक दृष्टि वाला हो। श्वेत और अश्वेत समाज, अमीर और गरीब लोगों या विकसित और अविकसित देशों में फर्क न करके, सर्वजन हिताय की सोचता हो। आज की तारीख में तो यही लगता है कि ओबामा सही मायने में ऐसी ही सोच का व्यक्तित्व हैं। जिसने अपने बचपन और जवानी में इन सब रंगों का स्वाद चखा है। इनके अन्र्तविरोधों को भोगा है और इन समाजों की महत्वकांक्षाओं को नजदीक से जाना है। बाबजूद इसके यह दावे से नहीं कहा जा सकता कि चुनाव में ओबामा विजयी होंगे। अमरीका का श्वेत समाज बात चाहे कितनी कर ले पर व्हाइट हाउस में एक काले को देखने के लिए अभी तैयार नहीं है और इसलिए वोट डालते समय उनके हाथ काँप सकते हैं। फिर भी अगर ओबामा जीत जाते हैं तो अमरीका का ही नहीं शायद दुनिया का भी नया इतिहास लिखा जाए।